สสส.ร่วมส่งเสริมและป้องกันปัญหาสุขภาพจิต เนื่องในวันป้องกันการฆ่าตัวตายโลก
นายชาติวุฒิ วังวล ผู้อำนวยการสำนักสนับสนุนการควบคุมปัจจัยเสี่ยงทางสุขภาพ สำนักงานกองทุนสนับสนุนการสร้างเสริมสุขภาพ (สสส.) กล่าวในงานเสวนาออนไลน์โต๊ะกลม พลังชุมชนท้องถิ่นร่วมส่งเสริมและป้องกันปัญหาสุขภาพจิตเนื่องในวันป้องกันการฆ่าตัวตายโลกว่า  ปัญหาสุขภาพจิตเป็น 1 ในปัญหาของคนไทยที่น่าจับตามองในปี 2565 ซึ่งกรมสุขภาพจิต กระทรวงสาธารณสุข คาดการณ์ไว้ว่าใน 1 ปีหลังจากการแพร่ระบาดของโควิด-19 สถานการณ์จะเริ่มดีขึ้น  แต่แนวโน้มของการฆ่าตัวตายในปี 2565 กลับสูงถึง 10 เท่าจากปกติ เนื่องจากปัญหาเศรษฐกิจ  การประกอบอาชีพที่ต้องเริ่มต้นใหม่ ทำให้เกิดความเครียดและหมดความหวังในการดำเนินชีวิต  ซึ่งปัญหาการฆ่าตัวตายจะลดลงได้นอกจากอยู่ที่ตัวบุคคลแล้ว คนรอบข้าง สิ่งแวดล้อมที่อยู่อาศัยหรือชุมชนก็มีส่วนช่วยให้สามารถอยู่อย่างมีความสุขสามารถลดโอกาสการฆ่าตัวตายลงได้ การบริการด้านสุขภาพอย่างทันท่วงที เช่น เมื่อมีบุคคลที่อยู่ในสภาวะที่ไม่ปกติ จำเป็นต้องมีบริการทางสุขภาพเข้ามาช่วยเหลืออย่างเร่งด่วน หรือหากมีญาติพี่น้องต้องเร่งพาบุคคลเหล่านี้เข้าสู่บริการตั้งแต่ปฐมภูมิจนถึงปลายทางได้อย่างรวดเร็วก็จะช่วยลดปัญหาการฆ่าตัวตายได้สำเร็จ ประเด็นการขับเคลื่อนของ สสส.จึงได้มีการปฎิบัติตามกฎบัตรออตตาวา อย่างเคร่งครัด  ทั้ง 5 ประการ ได้แก่ การสร้างนโยบายสาธารณะเพื่อสุขภาพ การสร้างสิ่งแวดล้อมที่เอื้ออำนวยต่อสุขภาพ การเสริมสร้างกิจกรรมชุมชนให้เข้มแข็ง การพัฒนาทักษะส่วนบุคคลและการปรับเปลี่ยนบริการสาธารณสุขโดยมองเห็นการสร้างเสริมสุขภาพจิตเป็นหัวใจหลักของการดูแลพี่น้องประชาชน